豐提刑理赴西蜀
作者：黄裳
朝代：宋

paragraphs: 氣柔語音低，欲靜神色明。
擾擾勞生中，望道心如傾。
煩苛患庶士，抵冒悲羣氓。
眷眷自中降，悠悠傃西征。
曉霜毛袖重，卯酒面花輕。
出關誰最舊，過棧子何平。
施設快拘守，跋涉勞將迎。
路難休咏蜀，夢遠亦登瀛。
胸中文藝光，域中監牧榮。
以淡却私狥，以默靜紛爭。
萬累喪民德，一嚬生道情。
行聞化無欲，圜扉芳草生。
公餘廢俗樂，反一天全精。
源源踵中來，趨者已屢更。
安知我所寓，山國望神京。